Bemærkninger til forslaget

**Almindelige bemærkninger til forslaget**

**1. Indledning**

1.1. Den overordnede baggrund for forslaget

Forslaget har flere formål.

For det første at sikre, at den efterladte ægtefælle eller samlever samt eventuelle børn får den fornødne tid til at finde en anden bolig, når den uddannelsessøgende dør under uddannelsen.

Forslaget har desuden til formål at give mulighed for at fravige kravet om, at Naalakkersuisut skal opsige lejeaftalen med kollegiebeboeren, og at kollegiebeboeren dermed skal være fraflyttet kollegieboligen senest 10 hverdage efter denne har afsluttet sin uddannelse. Forslaget til ændringen skal sikre, at uddannelsessøgende ikke bliver afskåret fra at deltage i deres dimission, fordi de ikke længere har kollegiebolig umiddelbart efter afslutning af deres uddannelse.

Forslaget har desuden til formål at præcisere, at kollegieboligen skal stilles til rådighed for Naalakkersuisut, når den uddannelsessøgende er på midlertidigt praktik- eller skoleophold, hvor alle i husstanden medfølger den uddannelsessøgende på dennes midlertidige praktik- eller skoleophold.

Derudover er der konstateret sproglige uhensigtsmæssigheder i den grønlandske tekst i kollegieloven. Der er tale om ændringer, som tilsigter at skabe samme ordlyd på begge sprog. Ændringsforslaget indebærer alene sproglige ændringer i den grønlandske version, og indebærer ingen ændringer i den danske version af loven.

**2. Hovedpunkter i forslaget**

a) Gældende ret

Gældende ret består af Inatsisartutlov nr. 42 af 12. december 2019 om kollegier som ændret ved Inatsisartutlov nr. 3 af 25. maj 2022. Hovedloven og ændringen heraf er sammenskrevet i Selvstyrets lovbekendtgørelse nr. 8 af 14. juli 2022 af Inatsisartutlov om kollegier.

Når kollegiebeboeren tager på midlertidigt praktik- eller skoleophold udenfor uddannelsesbyen sammen med sin familie, hvor fraværet er på over 2 måneder, er der ikke pligt for kollegiebeboeren at stille kollegieboligen til rådighed for Naalakkersuisut. Bestemmelsen i § 34, stk. 1 gælder, uanset om alle i husstanden tager med kollegiebeboeren til dennes midlertidige praktik- eller skoleophold. Der er derfor situationer, hvor en kollegiebeboer tager på midlertidigt praktik- eller skoleophold udenfor uddannelsesbyen, og beholder kollegieboligen i uddannelsesbyen som opbevaringsplads for sine ting, hvor der reelt kan være mangel på kollegieboliger.

Det gælder for alle, at en kollegiebolig bliver midlertidigt stillet til rådighed for den udefrakommende uddannelsessøgende, der har behov for indkvartering. Det er den uddannelsessøgende, der indgår en lejekontrakt, hvor eventuel medfølgende familie bor sammen med den uddannelsessøgende. Hvis den uddannelsessøgende ikke længere opfylder betingelserne for at bo på kollegie, jf. § 2, kan den uddannelsessøgende og den medfølgende familie ikke længere bebo kollegieboligen. I de fleste tilfælde er dette ikke et problem, idet den uddannelsessøgende og den medfølgende familie selv skal finde anden indkvartering.

I forhold til færdiggørelse af uddannelsen, fremgår det af § 38, stk. 2, at når den uddannelsessøgende har afsluttet sin uddannelse, skoleopholdet, praktikopholdet eller har afbrudt sin uddannelse, skal den uddannelsessøgende fraflytte kollegieboligen senest 10 hverdage efter uddannelsens, skoleopholdets eller praktikopholdets ophør eller afbrydelse. Der er ikke mulighed for at blive boende i længere tid end det, der fremgår af bestemmelsen. Begrundelsen herfor er, at kollegieboliger er en knap ressource, som er beregnet til uddannelsessøgende, der er i gang med en uddannelse. Dette medfører, at den efterladte efter en uddannelsessøgende, der afgår ved døden, derfor også skal have fraflyttet kollegieboligen inden for denne frist.

Bestemmelsen i § 38, stk. 2 kan også være til hinder for, at uddannelsessøgende ikke kan deltage til deres dimission, som bliver afholdt i forlængelse af afslutning af deres uddannelse, idet bestemmelsen fastslår at den uddannelsessøgende skal fraflytte kollegieboligen senest 10 hverdage efter uddannelsen er afsluttet.

b) Forslaget

Ændringsforslagets hovedpunkter er præcisering af pligten til at stille sin kollegiebolig til rådighed for Naalakkersuisut ved midlertidigt fravær på mere end 2 måneder, mulighed for midlertidigt at blive boende i kollegieboligen i tilfælde af den uddannelsessøgendes dødsfald samt mulighed for at fravige Naalakkersuisuts pligt til at opsige kollegieboligen når den uddannelsessøgende har afsluttet sin uddannelse, så den uddannelsessøgende kan deltage i sin dimission.

*Pligten til at stille sin kollegiebolig til rådighed i forbindelse med fravær på grund af midlertidig praktik- eller skoleophold*

Hensigten med ændringsforslaget er en præcisering af, at pligten til at stille sin kollegiebolig til rådighed for Naalakkersuisut, når den uddannelsessøgende tager på midlertidigt praktik- eller skoleophold udenfor uddannelsesbyen i mere end 2 måneder, også gælder for uddannelsessøgende, der tager på midlertidigt praktik- eller skoleophold udenfor uddannelsesbyen med medfølgende familie.

Hensigten med præcisering af pligten til at stille sin kollegiebolig til rådighed i forbindelse med fravær på grund af midlertidigt praktik- eller skoleophold er, at kollegieboligerne skal udnyttes bedst muligt. En kollegiebeboer, som stiller kollegieboligen til rådighed for Naalakkersuisut, kan i henhold til § 34, stk. 3 få sit inventar opmagasineret ved Naalakkersuisuts foranstaltning, hvis den tildelte kollegiebolig ved tildelingen, var umøbleret. Kollegiebeboeren vil få tildelt en kollegiebolig igen, når den uddannelsessøgende vender tilbage til uddannelsesbyen. Kollegieboliger er en knap ressource og for nogle en meget attraktiv boligform, da huslejen til kollegieboligen er billig.

*Mulighed for midlertidigt at blive boende i kollegieboligen i tilfælde af den uddannelsessøgendes dødsfald*

Det foreslås også, at den efterladte familie skal have mulighed for i en periode i op til 4 måneder at blive boende i kollegieboligen.

Tidsbegrænsningen på en periode i op til 4 måneder skal ses i sammenhæng med § 4, stk. 6, hvor den uddannelsessøgende har mulighed for i en midlertidig periode på op til 4 måneder at blive boende i kollegieboligen, på trods af at den uddannelsessøgende ikke opfylder betingelserne for studieaktivitet, når uddannelsesinstitutionen godtgør, at kollegiebeboeren trods manglende overholdelse af gældende regler herfor alligevel anses for at være studieaktiv.

Når den efterladte familie, som ikke selv opfylder betingelserne for at få tildelt eller opretholde en kollegiebolig, gives mulighed for at blive boende i kollegieboligen i en periode på op til 4 måneder, er det af hensyn til den efterladte familie, hvor der også kan være børn i husstanden. Hensigten med bestemmelsen er at give den efterladte familie den fornødne tid til at finde anden indkvartering, når den uddannelsessøgende dør. Når den uddannelsessøgende dør, er der mange praktiske forhold, der skal sørges for, men at finde en anden indkvartering i løbet af 10 dage anses for at være for kort tid for den efterladte ægtefælle eller samlever, der er i sorg over tabet af den afdøde.

Muligheden for at kunne blive boende i kollegieboligen for en periode i op til 4 måneder gælder kun for den efterladte familie, der bor sammen med kollegiebeboeren.

*Mulighed for at fravige Naalakkersuisuts pligt til at opsige kollegieboligen når den uddannelsessøgende har afsluttet sin uddannelse, så den uddannelsessøgende kan deltage i sin dimission.*

Endelig foreslås det, at der skal gives mulighed for at fravige kravet i § 38, stk. 2 om, at Naalakkersuisut skal opsige lejeaftalen med kollegiebeboeren og dermed skal være fraflyttet kollegieboligen senest 10 hverdage efter, at denne har afsluttet sin uddannelse.

Forslaget til ændringen skal sikre, at uddannelsessøgende ikke bliver afskåret fra at deltage i deres dimission, fordi de ikke længere har kollegiebolig umiddelbart efter afslutning af deres uddannelse. Der er tale om en kodificering af praksis, idet uddannelsesinstitutionerne allerede ved bekræftelse af uddannelsesstart orienterer om forventet afslutning af uddannelse til at være f.eks. 28. februar eller 30. juni, hvor de uddannelsessøgende dermed kan deltage i dimissionen.

Det bør dog præciseres, at uddannelsesinstitutionerne har mulighed for at komme med en anden forventet afslutning af uddannelsen for de enkelte uddannelsessøgende, da de sidste afsluttende mundtlige eksamener vil være forskellige for de uddannelsessøgende.

**3. Økonomiske og administrative konsekvenser for det offentlige**

Det vurderes, at forslaget i sig selv ikke vil medføre en øget udgift ud over bagatelgrænsen for det offentlige.

Det vurderes, at der er meget få tilfælde af uddannelsessøgende, der bor sammen med deres familie, der dør under deres uddannelse. Den foreslåede ændring af reglerne, hvorefter den efterladte familie kan blive boende i kollegieboligen efter den uddannelsessøgendes død, vil derfor alene medføre, at der årligt alene vil være tale om nogle få måneder, hvor kollegiekapaciteten bliver berørt heraf.

I forhold til en kollegiebeboer der tager på midlertidigt praktik- eller skoleophold sammen med sin familie til en anden by end uddannelsesbyen, vil der være en udgift for Naalakkersuisut i forhold til opmagasinering af kollegiebeboerens inventar, når kollegieboligen ved tildelingen har været umøbleret. Denne udgift modsvares af en besparelse af udgifter til eksterne lejemål i spidsbelastningssituationer, hvor det har været nødvendigt at fremleje eksterne lejemål som følge af, at det pågældende lejemål ikke var stillet til rådighed for Naalakkersuisut

**4. Økonomiske og administrative konsekvenser for erhvervslivet**

Der vurderes ikke at være konsekvenser for erhvervslivet.

**5. Konsekvenser for miljø, natur og folkesundhed**

Det vurderes ikke, at forslaget har konsekvenser for miljøet eller naturen. Det vurderes, at forslaget er positivt i forhold til folkesundheden, da det højner tryghed for den efterladte ægtefælle eller samlever eventuelt med deres børn, i en periode hvor der sker store forandringer på grund af den uddannelsessøgendes død.

**6. Konsekvenser for borgerne**

For de efterladte medlemmer af husstanden i kollegieboligen vil det være en fordel at kunne blive boende i kollegieboligen i en periode i op til 4 måneder. Det vurderes at være tid nok til at finde en alternativ løsning på boligsituationen i en svær periode.

Det vurderes at der er tale om få tilfælde af uddannelsessøgende, der dør under uddannelsen og som bor sammen med ægtefælle eller samlever eventuelt med deres børn. Det vurderes ikke at have en mærkbar konsekvens for kommende uddannelsessøgendes mulighed for at søge om kollegiebolig, da der er tale om få måneder årligt, der må disponeres kollegiebolig til efterladte ægtefæller eller samlevere.

Uddannelsessøgende, der dør under uddannelsen, men som bor alene i kollegieboligen, vil ikke påvirke kapaciteten af kollegieboligen, da den uddannelsessøgendes ejendele vil kunne fjernes og kollegieboligen stå til rådighed for andre uddannelsessøgende.

**7. Andre væsentlige konsekvenser**

Det vurderes, at der ikke er andre væsentlige konsekvenser af forslaget.

**8. Høring af myndigheder og organisationer m.v.**

Forslaget har i perioden 30. juni til 28. juli 2023 været offentligt tilgængeligt på høringsportalen og fremsendt til relevante høringsparter, jf. bilag 2.

**Bemærkninger til de enkelte bestemmelser**

*Til § 1*

Til nr. 1

Bestemmelsen definerer begrebet ”udefrakommende uddannelsessøgende”, og er uændret videreført fra gældende kollegielov, hvor der i den grønlandske version tilføjes det manglende ord ”uafbrudt”.

Til nr. 2

Bestemmelsen er ny og giver hjemmel til, at den efterladte medfølgende familie til den afdøde uddannelsessøgende kan blive boende i kollegieboligen i en periode på op til 4 måneder.

Den efterladte medfølgende familie, som boede sammen med den nu afdøde uddannelsessøgende, er ikke selv berettiget til at overtage kollegieboligen, når den efterladte ægtefælle eller samlever ikke selv er i gang med en uddannelse og dermed ikke opfylder betingelserne i kapitel 2.

Muligheden for i en periode på op til 4 måneder at kunne blive boende i kollegieboligen skal ses i sammenhæng med § 4, stk. 6, hvor der er mulighed for, at den uddannelsessøgende, der ikke opfylder betingelsen om studieaktivitet, i særlige tilfælde midlertidigt kan blive boende i kollegieboligen. Perioden på 4 måneder anses som en passende periode for den efterladte familie til at finde en anden bolig.

Til nr. 3

Bestemmelsen omhandler, at der skal være et reelt behov for indkvartering i forbindelse med studiet, og er uændret videreført i den danske version, hvor der i den grønlandske version korrigeres i forhold til ordet, ”kan”.

Til nr. 4

Bestemmelsen omhandler den uddannelsessøgendes forpligtelse til at meddele Naalakkersuisut alle oplysninger af relevans for tildelingen eller opretholdelsen af kollegieboligen, og er uændret videreført i den danske version. Det er konstateret, at ordene ”statsborgerskab” og ”familiemæssig status” ikke indgår i den grønlandske version, hvorfor dette rettes op på med bestemmelsen.

Til nr. 5

Der er konstateret en uhensigtsmæssighed i den grønlandske version, da ordet ”når”, som er en betingelse for at der skal tages hensyn til den uddannelsessøgende medfølgende familie, ikke indgår i den grønlandske version. Bestemmelsen har ikke til hensigt at ændre på den gældende danske version af bestemmelsen.

Til nr. 6

Bestemmelsen omhandler adgangen for Naalakkersuisut til at besigtige kollegieboligen. Der er konstateret en uhensigtsmæssighed i den grønlandske version i forhold til § 23, stk. 1, nr. 1 og 2 som korrigeres, så bestemmelsen bliver den samme på både dansk og grønlandsk. Bestemmelsen har ikke til hensigt at ændre på den gældende danske version af bestemmelsen.

Til nr. 7

Efter gældende bestemmelse har en kollegiebeboer, der skal på midlertidigt praktik- eller skoleophold uden for uddannelsesbyen, pligt til at stille sin kollegiebolig til rådighed under sit fravær til Naalakkersuisut. Dette gælder dog ikke, såfremt kollegiebeboerens husstand omfatter børn under 18 år, ægtefælle eller samlever, som er berettiget til frirejse i henhold til reglerne herom i uddannelsesstøttebekendtgørelsen. Dette hensyn der allerede er til medfølgende familie, vil ikke blive ændret, og uddannelsessøgende der tager alene på praktik- eller skoleophold, vil ikke være pligtig at stille kollegieboligen til rådighed for Naalakkersuisut.

Det er konstateret, at kollegieboliger i nogle tilfælde står ubeboet, når en uddannelsessøgende, der bor med sin familie, tager på midlertidigt praktik- eller skoleophold uden for uddannelsesbyen sammen med familien. Den uddannelsessøgende har ikke pligt til at stille sin bolig til rådighed for Naalakkersuisut og kan dermed efterlade nogle af sine ejendele i kollegieboligen og samtidig få stillet en kollegiebolig til rådighed i den by, hvor den uddannelsessøgende er på midlertidigt praktik- eller skoleophold. Dermed lægger den uddannelsessøgende beslag på 2 kollegieboliger, hvor der reelt kun er behov for kollegiebolig det ene sted.

Til nr. 8

Bestemmelsen omhandler opsigelse af kollegieboligen fra kollegiebeboerens side. Der er konstateret en uhensigtsmæssighed i den grønlandske version, idet ordet ”til udgangen af en måned” ikke indgår i den grønlandske version. Bestemmelsen skal rette op på denne uhensigtsmæssighed, og der foretages ikke en ændring i den danske version af bestemmelsen.

Til nr. 9

Som konsekvens af indsættelse af nyt § 38, stk. 4, tilføjes henvisning i stk. 2 til at være gældende for både stk. 3 og 4.

Til nr. 10

Det fremgår af § 38, stk. 2, at når den uddannelsessøgende har afsluttet sin uddannelse, skoleopholdet, praktikopholdet eller har afbrudt sin uddannelse, skal den uddannelsessøgende fraflytte kollegieboligen senest 10 hverdage efter uddannelsens, skoleopholdets eller praktikopholdets ophør eller afbrydelse.

En uddannelse anses for afsluttet, når den sidste eksamen er gennemført, og resultaterne af dette er modtaget. Uddannelsen afsluttes ikke på grund af en dimission, idet en dimission som sådan ikke er en del af uddannelsen men en ceremoni eller arrangement, som afholdes på uddannelsesstedet, og som markerer, at den uddannelsessøgende har afsluttet sin uddannelse. Dimission afholdes normalt i umiddelbar forlængelse af afslutningen af uddannelsen.

Det er fundet hensigtsmæssigt at give Naalakkersuisut bemyndigelse til at fravige kravet i stk. 2 i forbindelse med den uddannelsessøgendes dimission. Bemyndigelsen til at fravige bestemmelsen forventes alene at være af kortere varighed, da bestemmelsen vil blive anvendt i forlængelse af den uddannelsessøgendes dimission.

*Til § 2*

Det foreslås, at Inatsisartutloven træder i kraft den 1. januar 2024 med henblik på, at loven træder i kraft kort tid efter lovens vedtagelse.

**Bilag 1**

|  |  |
| --- | --- |
| **Lovforslaget sammenholdt med gældende lov** | |
| *Gældende formulering* | *Lovforslaget* |
|  | **§ 1**  I Inatsisartutlov nr. 42 af 12. december 2019 om kollegier foretages følgende ændringer: |
| § 1, stk. 2:  *Stk. 2.* Ved udefrakommende uddannelsessøgende forstås uddannelsessøgende, der i mindst 2 år forud for påbegyndelse af uddannelsen uafbrudt har haft folkeregisteradresse uden for uddannelsesbyen. | § 1, stk. 2 affattes således:  ”*Stk. 2.*  Ved udefrakommende uddannelsessøgende forstås uddannelsessøgende, der i mindst 2 år forud for påbegyndelse af uddannelsen uafbrudt har haft folkeregisteradresse uden for uddannelsesbyen.” |
|  | § 4 indsættes efterstk. 6somnyt stykke:  ”*Stk. 7.* Ved uddannelsessøgendes død har ægtefælle eller samlever ret til at blive boende i kollegieboligen i en periode på op til 4 måneder.” |
| § 5:  **§ 5.**Uddannelsessøgende, som råder over en anden bolig i uddannelsesbyen, eller hvis ægtefælle eller samlever kan få stillet personalebolig til rådighed, er ikke berettiget til at få stillet en kollegiebolig til rådighed eller til opretholdelse af en sådan. Tilsvarende gælder, hvis arbejdsgiveren som led i en praktikaftale kan stille bolig til den uddannelsessøgendes rådighed, eller hvis indkvarteringsbehovet må tilregnes den uddannelsessøgendes egne forhold. | § 5affattes således:  ”Uddannelsessøgende, som råder over en anden bolig i uddannelsesbyen, eller hvis ægtefælle eller samlever kan få stillet personalebolig til rådighed, er ikke berettiget til at få stillet en kollegiebolig til rådighed eller til opretholdelse af en sådan. Tilsvarende gælder, hvis arbejdsgiveren som led i en praktikaftale kan stille bolig til den uddannelsessøgendes rådighed, eller hvis indkvarteringsbehovet må tilregnes den uddannelsessøgendes egne forhold.” |
| § 6, stk. 1:  **§ 6.** Uddannelsessøgende skal for at få tildelt kollegiebolig og for at kunne opretholde denne meddele Naalakkersuisut alle oplysninger af relevans for tildelingen eller opretholdelsen af kollegiebolig og betalingen herfor, herunder oplysning om boligbehov, statsborgerskab, personnummer og navn på alle husstandens medlemmer, familiemæssig status og husstandens indkomstforhold, optagelse på uddannelse, studieaktivitet og ophold uden for uddannelsesbyen. | § 6, stk. 1 affattes således:  ”Uddannelsessøgende skal for at få tildelt kollegiebolig og for at kunne opretholde denne meddele Naalakkersuisut alle oplysninger af relevans for tildelingen eller opretholdelsen af kollegiebolig og betalingen herfor, herunder oplysning om boligbehov, statsborgerskab, personnummer og navn på alle husstandens medlemmer, familiemæssig status og husstandens indkomstforhold, optagelse på uddannelse, studieaktivitet og ophold uden for uddannelsesbyen.” |
| § 17, stk. 1:  **§ 17.** Ved tildeling af kollegiebolig skal der tages hensyn til størrelsen af kollegiebeboerens medfølgende husstand, når den uddannelsessøgendes børn under 18 år, ægtefælle eller samlever er berettiget til frirejse i henhold til reglerne herom i uddannelsesstøttereglerne, jf. dog stk. 2. | § 17, stk. 1 affattes således:  ”Ved tildeling af kollegiebolig skal der tages hensyn til størrelsen af kollegiebeboerens medfølgende husstand, når den uddannelsessøgendes børn under 18 år, ægtefælle eller samlever er berettiget til frirejse i henhold til reglerne herom i uddannelsesstøttereglerne, jf. dog stk. 2.” |
| § 23, stk. 1, nr. 1-2:  1) besigtige kollegieboligen med henblik på konstatering af ureglementeret anvendelse heraf,  2) udføre tilsyn af vedligeholdelsestilstanden*,* | § 23, stk. 1, nr. 1-2 affattes således:  ”1) besigtige kollegieboligen med henblik på konstatering af ureglementeret anvendelse heraf,   2) udføre tilsyn af vedligeholdelsestilstanden*,*” |
| § 34, stk. 1, 2. pkt.:  Dette gælder ikke, hvis kollegiebeboerens husstand omfatter børn under 18 år, ægtefælle eller samlever, som er berettiget til frirejse i henhold til reglerne herom i uddannelsesstøttereglerne. | § 34, stk. 1, 2. pkt. affattes således:  ”Dette gælder ikke, hvis kollegiebeboerens husstand omfatter børn under 18 år, ægtefælle eller samlever, som er berettiget til frirejse i henhold til reglerne herom i uddannelsesstøttereglerne, medmindre alle i husstanden tager med den uddannelsessøgende på dennes midlertidige praktik- eller skoleophold.” |
| § 36, stk. 1:  **§ 36.** Opsigelse fra kollegiebeboerens side skal ske skriftligt med mindst 1 måneds varsel til udgangen af en måned, medmindre kortere varsel er fastsat i lejeaftalen. | § 36, stk. 1 affattes således:  ”Opsigelse fra kollegiebeboerens side skal ske skriftligt med mindst 1 måneds varsel til udgangen af en måned, medmindre kortere varsel er fastsat i lejeaftalen.” |
| § 38, stk. 2:  *Stk. 2.* Ved afslutning af en uddannelse, et skoleophold, praktikophold eller ved afbrydelse af en uddannelse skal kollegieboligen være fraflyttet senest 10 hverdage efter uddannelsens, skoleopholdets eller praktikopholdets ophør eller afbrydelse, jf. dog stk. 3. | I § 38, stk. 2 ændres ”jf. dog stk. 3.” til ”jf. dog stk. 3 og 4.” |
|  | I § 38 indsættes efter stk. 3 som nyt stykke:  ”*Stk. 4.* Naalakkersuisut bemyndiges til at fravige kravet i stk. 2 i forbindelse med den uddannelsessøgendes dimission.” |
|  | **§ 2**  Inatsisartutloven træder i kraft den 1. januar 2024. |

**Bilag 2**

Forslaget har været i offentlig høring i perioden 30. juni til 28. juli 2023 hos følgende høringsparter:

Avalak

Pitaq

KIK (Kalaallit Ilinniagaqartut Kattuffiat)

SIK

Kalaallit Sulisitsisut/Grønlands Erhverv

GU-Aasiaat

HTX-Sisimiut

GU-Nuuk

GU-Qaqortoq

HHX-Qaqortoq

NUSUKA

IMAK

Jern- og Metalskolen

Bygge- og Anlægsskolen

INUILI

Søfartsskolen

NI-Nuuk

NI-Qaqortoq

Center for Sundhedsuddannelser (Peqqissaanermik Ilinniarfik)

Fåreholderskolen

Kalaallit Nunaanni Inuussutissarsiutinut Ilinniarfiit - KNII

ASG (Akademikernes Sammenslutning i Grønland/Ilinniagartuut Kattuffiat)

Ilisimatusarfik

Socialpædagogisk Seminarium (Perorsaanermik Ilinniarfik)

Kunstskolen

Skuespillerskolen

Herudover har forslaget i samme periode været tilgængeligt på Naalakkersuisuts høringsportal.